Source: http://www.bihon.ro/handbalistii-de-la-csm-oradea-sunt-liderii-seriei/1711411
Timestamp: 2018-10-23 07:04:55+00:00

Document:
Handbaliştii de la CSM Oradea sunt liderii seriei - BIHON
Handbaliştii de la CSM Oradea sunt liderii seriei
la	10. octombrie 2016 13:13
Divizionara A de handbal masculin CSM Oradea a obţinut cea de-a patra victorie din tot atâtea meciuri disputate în actuala ediţie de campionat.
Orădenii au dispus pe teren propriu de U Cluj-Napoca, scor 30-26 (17-11). Prin acest succes, echipa orădeană a trecut pe primul loc în clasamentul Seriei B, devansând fostul lider, CS Minaur Baia Mare, care a avut etapă liberă.
Partida cu U Cluj-Napoca a fost la discreţia gazdelor, care s-au aflat în avantaj pe tot parcursul întâlnirii. După o primă repriză controlată de orădeni, scor la pauză 17-11, CSM Oradea a condus la şapte goluri diferenţă în mitanul secund, scoruri 21-14 (’39), 27-20 (’55). În ultimele minute, antrenorul Sebastian Tudor a introdus pe teren jucătorii de rezervă şi clujenii au mai redus din handicap, scor final 30-26. Tehnicianul orădean a aliniat echipa: Nedelcu, Duma – portari; Haiduc 8 goluri marcate, R. Radu 5, Acsinia 4, Liberţ 3, Al. Pop 3, Mihăilescu 2, Svoboda 2, Păunescu 1, Stroe 1, Szilágyi 1. Meciul a consemnat revenirea pe teren a lui Elvis Acsinia, după o lungă perioadă de accidentare. El a înscris de altfel patru goluri în această partidă.
„Echipa noastră nu se află încă în forma pe care mi-o doresc în perspectiva meciurilor care urmează, mă refer în special la cel cu Minaur Baia Mare, cea mai bună formaţie din serie. Mai avem încă de lucrat la diferite faze de joc. Nu sunt mulţumit pe deplin de meciul cu Clujul, mă aşteptam la mai multă determinare şi dăruire, la faze mai spectaculoase. Îmi doresc să creştem în formă până la partida cu Minaur”, a afirmat antrenorul Sebastian Tudor. Etapa viitoare, CSM Oradea va juca în deplasare cu CSU Politehnica Timişoara, ultima clasată în Seria B. Meciul cu CS Minaur Baia Mare va avea loc în etapa a 6-a, la 22 octombrie, la Oradea.
Taguri: csm oradea, handbal, u cluj-napoca

References: CSM 
 CSM 
 CSM 
 CSM 
 CSM 
 csm